## Emergències subvenciona amb prop de 355.000 euros els equips i assegurances del voluntariat de 170 agrupacions locals i entitats de protecció civil

*** La conselleria concedix ajudes de fins a 7.500 euros per als equips del personal voluntari i de fins a 1.200 per a les assegurances
* La quantia de les subvencions s’incrementa en 2.500 euros per als equips i en 600 per a les assegurances respecte a la convocatòria de 2024**

L’Agència Valenciana de Seguretat i Resposta a les Emergències (AVSRE) ha resolt subvencionar amb 354.917,6 euros els gastos d’equipament i assegurances del personal voluntari de 170 agrupacions locals, associacions i entitats col·laboradores de protecció civil de la Comunitat Valenciana.

D’esta manera, es concedixen ajudes de fins a 7.500 euros per als equips del personal voluntari i de fins a un màxim de 1.200 per a les assegurances pels gastos generats durant 2025.

Estes quantitats suposen un increment respecte a les subvencions de la convocatòria de 2024, que establia un màxim de 5.500 euros per als equips i de 600 euros per a les assegurances del voluntariat de protecció civil.

Les subvencions que concedix la Conselleria d’Emergències i Interior a través d’AVSRE es dirigixen als ajuntaments que disposen d’agrupació de voluntariat de protecció civil i a les associacions o entitats col·laboradores en este àmbit que estiguen inscrites en el Registre dels servicis de voluntariat de protecció civil de la Comunitat Valenciana.

En l’actualitat, la Comunitat Valenciana té 188 agrupacions locals i associacions inscrites en el Registre dels servicis de voluntariat de protecció civil. D’estes, 164 són agrupacions locals de voluntaris i voluntàries de Protecció Civil (ALVPC), amb dependència orgànica de les corporacions locals, i 24 són associacions.

La província que disposa de més nombre d’agrupacions i associacions és la de València, amb 96, seguida d’Alacant, amb 58, i de Castelló, amb 11.

Després de la publicació en el *Diari Oficial de la Generalitat Valenciana*, la llista completa d’ajuntaments, associacions i altres entitats beneficiàries, així com la quantia concreta de cada subvenció, es pot consultar en [este enllaç](https://dogv.gva.es/va/resultat-dogv?signatura=2025/47709).

Fecha: 03/12/2025